Οδηγία 2000/73/ΕΚ της Επιτροπής

της 22ας Νοεμβρίου 2000

για την προσαρμογή στην τεχνική πρόοδο της οδηγίας 93/92/ΕΟΚ του Συμβουλίου σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα ή τρίκυκλα οχήματα με κινητήρα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δίκυκλων και τρίκυκλων οχημάτων με κινητήρα(1), όπως τροποποιήθηκε τελευταία από την οδηγία 2000/7/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 16,

την οδηγία 93/92/ΕΟΚ του Συμβουλίου, της 29ης Οκτωβρίου 1993, σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα ή τρίκυκλα οχήματα με κινητήρα(3), και ιδίως το άρθρο 4,

Εκτιμώντας τα ακόλουθα:

(1) Η οδηγία 93/92/ΕΟΚ είναι μία από τις επιμέρους οδηγίες της κοινοτικής διαδικασίας έγκρισης τύπου που θεσπίζεται βάσει της οδηγίας 92/61/ΕΟΚ. Οι διατάξεις της οδηγίας 92/61/ΕΟΚ σχετικά με τα συστήματα, τα κατασκευαστικά στοιχεία και τις τεχνικές ενότητες των οχημάτων.

(2) Η εξέλιξη της τεχνολογίας επιτρέπει πλέον την προσαρμογή της οδηγίας 93/92/ΕΟΚ στην τεχνική πρόοδο. Προκειμένου να καταστεί δυνατή η ορθή λειτουργία του συστήματος πλήρους έγκρισης τύπου, κρίνεται ως εκ τούτου αναγκαίο να διευκρινιστούν ή να συμπληρωθούν ορισμένες προδιαγραφές της εν λόγω οδηγίας.

(3) Προς το σκοπό αυτό, είναι σκόπιμο να διευκρινιστεί επιπλέον ότι οι διατάξεις φωτισμού που εγκρίνονται για οχήματα κατηγορίας Μ1 και Ν1 σύμφωνα με τις σχετικές οδηγίες επιτρέπεται επίσης να τοποθετούνται στα δίκυκλα ή τρίκυκλα μηχανοκίνητα οχήματα. Εξάλλου, είναι σκόπιμο να επιτραπεί η προαιρετική τοποθέτηση προσθίων φανών ομίχλης, οπισθίων φανών ομίχλης, φανών οπισθοπορείας και σήματος κινδύνου στα τρίκυκλα μοτοποδήλατα και τα ελαφρά τετράτροχα και να συμπληρωθεί η οδηγία 93/92/ΕΟΚ με τις κατάλληλες προδιαγραφές τοποθέτησης για τους εν λόγω φανούς. Η διατύπωση ορισμένων σημείων των εκδόσεων στα αγγλικά και στα ολλανδικά πρέπει να ευθυγραμμιστεί με τα αντίστοιχα σημεία στις άλλες γλωσσικές εκδόσεις.

(4) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που ιδρύθηκε δυνάμει του άρθρου 13 της οδηγίας 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών που αφορούν στην έγκριση τύπου των μηχανοκίνητων οχημάτων και των ρυμουλκουμένων τους(4), όπως τροποποιήθηκε τελευταία από την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου(5),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα ΙΙ έως VI της οδηγίας 93/92/ΕΟΚ τροποποιούνται σύμφωνα με το παράρτημα της παρούσας οδηγίας.

Άρθρο 2

1. Από την 1η Ιανουαρίου 2002 τα κράτη μέλη δεν δύνανται, για λόγους που αφορούν την εγκατάσταση συστημάτων φωτισμού και φωτεινής σηματοδότησης:

- να απορρίπτουν τη χορήγηση έγκρισης τύπου ΕΚ για τύπο δικύκλου ή τρίκυκλου μηχανοκινήτου οχήματος, ούτε

- να απαγορεύουν την ταξινόμηση, την πώληση ή τη θέση σε κυκλοφορία δίκυκλων ή τρίκυκλων μηχανοκινήτων οχημάτων,

εφόσον η εγκατάσταση συστημάτων φωτισμού και φωτεινής σηματοδότησης ανταποκρίνεται στις προδιαγραφές της οδηγίας 93/92/ΕΟΚ, όπως τροποποιείται από την παρούσα οδηγία.

2. Από την 1η Ιουλίου 2002 τα κράτη μέλη απορρίπτουν την χορήγηση έγκρισης τύπου ΕΚ για κάθε νέο τύπο δικύκλου ή τρίκυκλου μηχανοκινήτου οχήματος για λόγους που αφορούν την εγκατάσταση συστημάτων φωτισμού και φωτεινής σηματοδότησης, εφόσον δεν τηρούνται οι απαιτήσεις της οδηγίας 93/92/ΕΟΚ, όπως τροποποιείται από την παρούσα οδηγία.

Άρθρο 3

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 2001. Πληροφορούν αμέσως την Επιτροπή σχετικά.

Εφαρμόζουν τις εν λόγω διατάξεις από την 1η Ιανουαρίου 2002.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 22 Νοεμβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 225 της 10.8.1992, σ. 72.

(2) ΕΕ L 106 της 3.5.2000, σ. 1.

(3) ΕΕ L 311 της 14.12.1993, σ. 1.

(4) ΕΕ L 42 της 23.2.1970, σ. 1.

(5) ΕΕ L 203 της 10.8.2000, σ. 9.

ΠΑΡΑΡΤΗΜΑ

I. Το παράρτημα ΙΙ τροποποιείται ως εξής: α) [Αφορά μόνο την έκδοση στην αγγλική γλώσσα]

β) Το σημείο 5 αντικαθίσταται από το ακόλουθο κείμενο: "5. Οι αναφερόμενες στα σημεία 1 και 2 διατάξεις φωτισμού και φωτεινής σηματοδότησης οι οποίες έχουν λάβει έγκριση τύπου για μοτοσυκλέτες σύμφωνα με την οδηγία 97/24/ΕΚ ή έχουν λάβει έγκριση τύπου για οχήματα των κατηγοριών Μ1 και Ν1 σύμφωνα με τις σχετικές οδηγίες 76/757/ΕΟΚ, 76/758/ΕΟΚ, 76/759/ΕΟΚ, 76/760/ΕΟΚ, 76/761/ΕΟΚ, 76/762/ΕΟΚ, 77/538/ΕΟΚ ή 77/539/ΕΟΚ, επιτρέπονται επίσης για μοτοποδήλατα."

γ) Το σημείο 6.7.5 αντικαθίσταται από το ακόλουθο κείμενο: "6.7.5. Προσανατολισμός: ο άξονας αναφοράς των αντανακλαστήρων πρέπει να είναι κάθετος προς το μέσο διάμηκες επίπεδο του οχήματος και να είναι στραμμένος προς τα έξω. Οι εμπρόσθιοι αντανακλαστήρες επιτρέπεται να στρέφονται συναρτήσει της κλίσης του συστήματος διεύθυνσης."

II. Το παράρτημα ΙΙΙ τροποποιείται ως εξής: α) Το σημείο 2 συμπληρώνεται ως εξής: "2.5. πρόσθιοι φανοί ομίχλης,

2.6. οπίσθιοι φανοί ομίχλης,

2.7. φανοί οπισθοπορείας,

2.8. σήμα κινδύνου"

β) Το σημείο 5 αντικαθίσταται από το ακόλουθο κείμενο: "5. Οι αναφερόμενες στα σημεία 1 και 2 διατάξεις φωτισμού και φωτεινής σηματοδότησης οι οποίες έχουν λάβει έγκριση τύπου για μοτοσυκλέτες σύμφωνα με την οδηγία 97/24/ΕΚ ή έχουν λάβει έγκριση τύπου για, οχήματα των κατηγοριών Μ1 και Ν1 σύμφωνα με τις σχετικές οδηγίες 76/757/ΕΟΚ, 76/758/ΕΟΚ, 76/759/ΕΟΚ, 76/760/ΕΟΚ, 76/761/ΕΟΚ, 76/762/ΕΟΚ, 77/538/ΕΟΚ ή 77/539/ΕΟΚ, επιτρέπονται επίσης για τα τρίκυκλα μοτοποδήλατα και τα ελαφρά τετράτροχα."

γ) Η τελευταία περίπτωση του σημείου 6.5.3.1 αντικαθίσταται από το ακόλουθο κείμενο: "- τα εσωτερικά άκρα των φωτιζουσών επιφανειών πρέπει να απέχουν τουλάχιστον 500 mm. Η απόσταση αυτή επιτρέπεται να μειώνεται σε 400 mm, εφόσον το μέγιστο πλάτος του οχήματος είναι μικρότερο των 1300 mm."

δ) Το σημείο 6 συμπληρώνεται ως εξής: "6.11. Πρόσθιοι φανοί ομίχλης

6.11.1. Προδιαγραφές ίδιες με εκείνες που περιλαμβάνονται στα σημεία 6.7.1 έως 6.7.11 του παραρτήματος VI.

6.12. Οπίσθιοι φανοί ομίχλης

6.12.1. Προδιαγραφές ίδιες με εκείνες που περιλαμβάνονται στα σημεία 6.8.1 έως 6.8.11 του παραρτήματος VI.

6.13. Φανοί οπισθοπορείας

6.13.1. Προδιαγραφές ίδιες με εκείνες που περιλαμβάνονται στα σημεία 6.9.1 έως 6.9.10 του παραρτήματος VI.

6.14. Σήμα κινδύνου

6.14.1. Προδιαγραφές ίδιες με εκείνες που περιλαμβάνονται στα σημεία 6.10.1 έως 6.10.4 του παραρτήματος VΙ."

III. Το παράρτημα ΙV τροποποιείται ως εξής:

α) Το σημείο 5 αντικαθίσταται από το ακόλουθο κείμενο: "5. Οι αναφερόμενες στα σημεία 1 και 2 διατάξεις φωτισμού και φωτεινής σηματοδότησης οι οποίες έχουν λάβει έγκριση τύπου για οχήματα των κατηγοριών Μ1 και Ν1 σύμφωνα με τις σχετικές οδηγίες 76/757/ΕΟΚ, 76/758/ΕΟΚ, 76/759/ΕΟΚ, 76/760/ΕΟΚ, 76/761/ΕΟΚ, 76/762/ΕΟΚ, 77/538/ΕΟΚ ή 77/539/ΕΟΚ, επιτρέπονται επίσης για μοτοποδήλατα."

β) [Αφορά μόνο την έκδοση στην αγγλική γλώσσα.]

IV. Το παράρτημα V τροποποιείται ως εξής: Το σημείο 5 αντικαθίσταται από το ακόλουθο κείμενο: "5. Οι αναφερόμενες στα σημεία 1 και 2 διατάξεις φωτισμού και φωτεινής σηματοδότησης οι οποίες έχουν λάβει έγκριση τύπου για οχήματα των κατηγοριών Μ1 και Ν1 σύμφωνα με τις σχετικές οδηγίες 76/757/ΕΟΚ, 76/758/ΕΟΚ, 76/759/ΕΟΚ, 76/760/ΕΟΚ, 76/761/ΕΟΚ, 76/762/ΕΟΚ, 77/538/ΕΟΚ ή 77/539/ΕΟΚ, επιτρέπονται επίσης για μοτοσυκλέτες με πλευρικό καλάθι (side car)."

V. Το παράρτημα VI τροποποιείται ως εξής:

α) Το σημείο 5 αντικαθίσταται από το ακόλουθο κείμενο: "5. Οι αναφερόμενες στα σημεία 1 και 2 διατάξεις φωτισμού και φωτεινής σηματοδότησης οι οποίες έχουν λάβει έγκριση τύπου για οχήματα των κατηγοριών Μ1 και Ν1 σύμφωνα με τις σχετικές οδηγίες 76/757/ΕΟΚ, 76/758/ΕΟΚ, 76/759/ΕΟΚ, 76/760/ΕΟΚ, 76/761/ΕΟΚ, 76/762/ΕΟΚ, 77/538/ΕΟΚ ή 77/539/ΕΟΚ, επιτρέπονται επίσης για τρίκυκλα."

β) [Αφορά μόνο την έκδοση στην ολλανδική γλώσσα.]

γ) Η τελευταία περίπτωση του σημείου 6.5.3.1 αντικαθίσταται από το ακόλουθο κείμενο: "- τα εσωτερικά άκρα των φωτιζουσών επιφανειών πρέπει να απέχουν τουλάχιστον 500 mm. Η απόσταση αυτή επιτρέπεται να μειώνεται σε 400 mm, εφόσον το μέγιστο πλάτος του οχήματος είναι μικρότερο των 1300 mm."

δ) [Αφορά μόνο την έκδοση στην ολλανδική γλώσσα.]